Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 103/12/1103	Bratislava III, 5.3.2013
EEČ : 2-10-45-2013

U Z N E S E N I E

Trestná vec:	obvinený XXXXX  
Prečin:	Nevyplatenie mzdy a odstupného podľa § 214 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava III
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spol. XXXXX XXXXX, IČO: XXXXX, so sídlom Bratislava, XXXXX, nevyplatil zamestnancovi XXXXX, mzdu a odstupné splatné dňa 30.10.2011, ktorý bol zamestnaný v uvedenej spoločnosti na základe pracovnej zmluvy od 03.05.2010 do 30.09.2011, pričom mzdu a odstupné mal zaplatiť zamestnancovi do 30. dňa v nasledujúcom kalendárnom mesiaci, tak ako bolo dohodnuté v pracovnej  zmluve, hoci v čase splatnosti disponovala spoločnosť dostatočnými finančnými prostriedkami na ich zaplatenie, čím poškodenému XXXXX, nar. XXXXX, trvale bytom XXXXX, XXXXX, spôsobil škodu v celkovej výške 750,80,-€,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník PZ, Obvodného oddelenia Nové Mesto - východ, Okresného riaditeľstva  PZ  Bratislava  III, viedol pod sp. zn. ORP-236/NMV-B3-2012 trestné stíhanie proti obvinenému XXXXX pre prečin nevyplatenia mzdy a odstupného podľa § 214 ods. 1 Trestného zákona na tom skutkovom základe, ako je uvedené vo výrokovej časti tohto uznesenia.

      Po skončení vyšetrovania bol spisový materiál predložený na Okresnú prokuratúru Bratislava III s návrhom na podmienečné zastavenie trestného stíhania.
      Preskúmaním spisového materiálu som zistil, že v trestnej veci obvineného XXXXX existujú dôvody na konanie o zmiery podľa § 220 Trestného poriadku.

       Dňa 10.12.2012 bola vec predložená mediačnému a probačnému úradníkovi Okresného súdu Bratislava III za účelom vykonania mediácie medzi obvineným a poškodeným.

     Podľa § 214 ods. 1 Trestného zákona, kto ako štatutárny orgán právnickej osoby alebo fyzická osoba, ktorá je zamestnávateľom, alebo ich prokurista nevyplatí svojmu zamestnancovi mzdu, plat alebo inú odmenu za prácu, náhradu mzdy alebo odstupné, na ktorých vyplatenie má zamestnanec nárok, v deň ich splatnosti, hoci v tento deň mal peňažné prostriedky na ich výplatu, ktoré nevyhnutne nepotreboval na zabezpečenie činnosti právnickej osoby alebo činnosti zamestnávateľa, ktorý je fyzickou osobou, alebo vykoná opatrenia smerujúce k zmareniu vyplatenia týchto peňažných prostriedkov, potrestá sa odňatím slobody až na tri roky.      
      V zmysle § 216 ods. 1, ods. 2 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
      V zmysle § 10 ods. 1 Trestného zákona, prečin je trestný čin spáchaný z nedbanlivosti  alebo  úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

      Dňa 07.02.2013 bol vyšetrovací spis doručený na Okresnú prokuratúru Bratislava III z Okresného súdu Bratislava III s tým, že mediáciu sa kvôli postoju poškodeného nepodarilo uskutočniť, nakoľko následne netrval na trestnom stíhaní z dôvodu, že mu bola dlžná suma uhradená, a odmietol sa dostaviť na jej konanie. Nakoľko dlžná mzda a odstupné neboli uhradené v lehote ustanovenej v § 86 písm. c) Trestného zákona, a s ohľadom na výsledok mediácie, je nutné konštatovať, že sú zároveň  splnené podmienky na podmienečné zastavenie trestného stíhania.
      Zo spisového materiálu vyplýva, že obvinený sa vo svojej výpovedi pred vyšetrovateľom PZ priznal k spáchaniu prečinu nevyplatenia mzdy a odstupného podľa § 214 ods. 1 Trestného zákona, jeho spáchanie oľutoval a vyjadril výslovný súhlas s podmienečným zastavením trestného stíhania voči svojej osobe, nahradil trestným činom spôsobenú škodu v celom rozsahu. 
      Zo správ na obvineného je zrejmé, že menovaný doposiaľ nebol trestaný, ani v mieste trvalého bydliska prejednávaná pre priestupok.
           
      Po vyhodnotení výsledkov vyšetrovania som dospel k záveru, že postup podľa § 216 ods. 1 Trestného poriadku v prípade menovaného je postačujúci,  a to  tak  vzhľadom k  závažnosti spáchaného prečinu, ako aj s poukazom na osobu páchateľa, ktorý bol doposiaľ bezúhonný, žil riadnym životom a spáchanie trestného činu sa v jeho prípade javí ako ojedinelé vybočenie z inak riadneho spôsobu života. Konaním obvineného bola spôsobená škoda, ktorú uhradil v priebehu prípravného konania, pričom  samo  trestné  stíhanie  obvineného v danom prípade možno považovať za dostačujúce z hľadiska dosiahnutia účelu, ktorý  sa inak sleduje prejednaním veci pred súdom a príp. uložením trestu. Obvinený si dostatočne uvedomil protiprávnosť svojho konania, ktoré oľutoval a prisľúbil, že bude v budúcnosti znova viesť riadny život.
 
      Stanovená skúšobná doba uložená na spodnej hranici sadzby v trvaní 12 mesiacov je dostatočná vzhľadom k závažnosti skutku a okolnostiam jeho spáchania a zabezpečí monitorovanie správania obvineného po stanovenú dobu. Bude povinnosťou obvineného, aby počas skúšobnej doby viedol riadny život, najmä aby sa nedopustil žiadneho protiprávneho konania. V prípade splnenia týchto podmienok bude rozhodnuté o jeho osvedčení v skúšobnej dobe podmienečného zastavenia  trestného stíhania. V opačnom prípade prokurátor rozhodne, a to prípadne aj počas skúšobnej doby, že sa v trestnom stíhaní pokračuje.
       	
      S poukazom na všetky hore uvedené skutočnosti som rozhodol o podmienečnom zastavení trestného stíhania proti obvinenému XXXXX.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Hudec
prokurátor